CELEX: 32017D0246
Language: hu
Date: 2017-02-07 00:00:00
Title: A Tanács (EU) 2017/246 végrehajtási határozata (2017. február 7.) a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzés fenntartására vonatkozó ajánlásról

11.2.2017   
            
            
               HU
            
            
               Az Európai Unió Hivatalos Lapja
            
            
               L 36/59
            
         A TANÁCS (EU) 2017/246 VÉGREHAJTÁSI HATÁROZATA
   (2017. február 7.)
   a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzés fenntartására vonatkozó ajánlásról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a személyek határátlépésére irányadó szabályok uniós kódexéről (Schengeni határ-ellenőrzési kódex) szóló, 2016. március 9-i (EU) 2016/399 európai parlamenti és tanácsi rendeletre (1) és különösen annak 29. cikkére,
   tekintettel az Európai Bizottság javaslatára,
   mivel:
   
               (1)
            
            
               A Schengeni határ-ellenőrzési kódex 29. cikkével összhangban a Tanács 2016. május 12-én a Bizottság javaslata alapján végrehajtási határozatot fogadott el a schengeni térség általános működését veszélyeztető kivételes körülmények fennállása esetén végzendő ideiglenes belső határellenőrzésekről szóló ajánlás megállapításáról (2).
            
         
               (2)
            
            
               A Tanács öt schengeni államnak (Ausztria, Németország, Dánia, Svédország és Norvégia) ajánlotta, hogy hat hónapig arányos ideiglenes határellenőrzést tartsanak fenn bizonyos belső határszakaszaikon, ezáltal kezelve a görögországi külső határellenőrzésben mutatkozó hiányosságokból, valamint a Görögországba érkező és onnan más schengeni államokba tartó irreguláris migránsok továbbutazásából fakadó, ezen államok közrendjét és belső biztonságát fenyegető súlyos veszélyeket. Ezt az időszakot a Tanács a Bizottság javaslata alapján 2016. november 11-én további három hónappal meghosszabbította.
            
         
               (3)
            
            
               A Schengeni határ-ellenőrzési kódex 25. és 29. cikke értelmében a Tanács által ajánlott kezdeti időszak meghosszabbítható, amennyiben a kivételes körülmények továbbra is fennállnak.
            
         
               (4)
            
            
               A 2016. november 11-i ajánlás előírta az érintett schengeni államoknak, hogy havonta tegyenek jelentést a Bizottságnak a végrehajtott ellenőrzések eredményéről és adott esetben az ellenőrzés további szükségességére vonatkozó értékelésről. A Bizottság valamennyi érintett schengeni államtól megkapta a jelentéseket. Az ezekben foglalt információkból az derül ki, hogy az ellenőrzés az ajánlásban meghatározott feltételeknek megfelelően valósult meg. A jelentések továbbá alátámasztják az érintett államokban fennálló helyzet fokozatos stabilizálódását, mivel folyamatosan csökkent azon személyek száma, akik esetében megtagadták a beléptetést, és a benyújtott menedékjog iránti kérelmek száma is mérséklődött.
            
         
               (5)
            
            
               Ugyanakkor az elért eredmények ellenére a valamennyi belső határellenőrzés megszüntetését és a schengeni térség rendes működéséhez való visszatérést lehetővé tevő, a schengeni rendszer helyreállítását célzó ütemtervben foglalt feltételek egyelőre nem teljesülnek maradéktalanul. Továbbá, a folyamatos javulás ellenére és azzal együtt is, hogy Görögországban 2016 folyamán számottevő mértékben javult a külső határellenőrzés, Görögországban még mindig jelentős számú irreguláris migráns tartózkodik. A korábbi tendenciákból kiindulva az irreguláris migránsok Görögországból történő továbbutazása által leginkább érintett tagállamok változatlanul ki vannak téve a szabálytalan továbbutazással összefüggő kockázatoknak.
            
         
               (6)
            
            
               A „Schengeni rendszer helyreállítása – ütemterv” című közleményében a Bizottság meghatározta a teljeskörűen működő schengeni térséghez való visszatérés érdekében végrehajtandó különféle szakpolitikai intézkedéseket. Az Európai Határ- és Partvédelmi Ügynökség működésének teljes körűvé tétele jelenleg is gyorsított ütemben zajlik, hogy az ügynökség 2017 februárjától segítséget tudjon nyújtani Görögország északi külső határán.
            
         
               (7)
            
            
               A schengeni rendszer helyreállítását célzó ütemterv fontos elemként határozta meg az EU–Törökország nyilatkozat végrehajtását. A negyedik eredményjelentés (3) alátámasztja, hogy a nyilatkozat végrehajtása terén a számos kihívás ellenére is folyamatos az előrehaladás. A nyilatkozat végrehajtása mindazonáltal állandó nyomon követést igényel. Ugyanez érvényes a nyugat-balkáni útvonallal foglalkozó vezetői találkozón elfogadott nyilatkozatban előirányzott együttműködésre is.
            
         
               (8)
            
            
               A közrendet vagy a belső biztonságot súlyosan fenyegető, illetve a schengeni térség általános működését veszélyeztető kivételes körülmények tehát továbbra is fennállnak.
            
         
               (9)
            
            
               A fentiekben ismertetett tényekre való tekintettel indokoltnak tűnik, hogy a jelenleg ideiglenes belső határellenőrzést végző schengeni államok – nevezetesen Ausztria, Németország, Dánia, Svédország és a társult ország Norvégia – számára végső eszközként engedélyezzék az ellenőrzés további fenntartását, a Schengeni határ-ellenőrzési kódex 29. cikkével összhangban.
            
         
               (10)
            
            
               A mostani szakaszban rendelkezésre álló tényadatok alapján a meghosszabbítás nem haladhatja meg a jelen végrehajtási határozat elfogadásának napjától számított három hónapot.
            
         
               (11)
            
            
               Azoknak a tagállamoknak, amelyek e végrehajtási határozat értelmében fenn kívánják tartani a belső határellenőrzést, erről értesíteniük kell a többi tagállamot, az Európai Parlamentet és a Bizottságot.
            
         
               (12)
            
            
               Az érintett tagállamoknak az ellenőrzésre vonatkozó döntést megelőzően meg kell vizsgálniuk, hogy az azonosított veszélyt hatékonyan el lehetne-e hárítani a határellenőrzéstől eltérő, egyéb intézkedésekkel – például a rendőrségi hatásköröknek a Schengeni határ-ellenőrzési kódex 23. cikkével összhangban történő gyakorlásával –, és csak végső eszközként folyamodhatnak a belső határellenőrzés visszaállításához, amennyiben a határforgalom-ellenőrzésre irányuló enyhébb intézkedések nem képesek kielégítően kezelni az azonosított veszélyeket. Az érintett tagállamoknak az értesítésben ismertetniük kell e vizsgálat eredményét és a határellenőrzés fenntartása mellett szóló érveket.
            
         
               (13)
            
            
               E végrehajtási határozat értelmében a határellenőrzés kizárólag a szükséges mértékben, az ellenőrzés intenzitását a feltétlenül szükséges minimumra korlátozva és a körülményekhez igazodva tartható fenn. Ennek megfelelően előirányozható, hogy a beáramlás további mérséklődése esetén felfüggesszék az adott határszakaszokon végzett ellenőrzést. Az ellenőrzés csakis célzottan, folyamatosan frissített kockázatelemzés és hírszerzési információk alapján végezhető, ezáltal optimalizálva az ellenőrzés előnyeit és korlátozva a szabad mozgásra gyakorolt negatív hatásait. Az adott határszakaszokon végzett ellenőrzés által érintett schengeni államok számára rendszeresen lehetőséget kell biztosítani az ellenőrzés szükségességére vonatkozó véleményük kifejtésére; és az ellenőrzés visszaállítása mellett döntő schengeni államoknak figyelembe kell venniük e véleményeket az ellenőrzés szükségességének felülvizsgálata során, az ellenőrzés fokozatos megszüntetése céljából.
            
         
               (14)
            
            
               E végrehajtási határozat végrehajtása során minden hónap végén késedelem nélkül el kell juttatni a Bizottságnak és a Tanácsnak a végrehajtott ellenőrzések eredményeit tartalmazó teljes körű jelentést, adott esetben az ellenőrzés további szükségességére vonatkozó értékeléssel együtt. A jelentésnek tartalmaznia kell az ellenőrzött személyek összesített számát, az ellenőrzés nyomán megtagadott beléptetések összesített számát, az ellenőrzés nyomán kiadott kiutasítási határozatok összesített számát, valamint a belső határ-ellenőrzési pontokon benyújtott menedékjog iránti kérelmek összesített számát.
            
         
               (15)
            
            
               A Tanács nyugtázza, hogy a Bizottság továbbra is együttműködést kíván folytatni az érintett schengeni államokkal az ideiglenes belső határellenőrzés fokozatos megszüntetése érdekében, hogy a lehető leghamarabb helyreálljon a schengeni térség rendes működése.
            
         
               (16)
            
            
               A Tanács nyugtázza továbbá, hogy a Bizottság szorosan nyomon kívánja követni e végrehajtási határozat alkalmazását,
            
         AJÁNLJA, HOGY:
   
               1.
            
            
               Ausztria, Németország, Dánia, Svédország és Norvégia 2017. február 11-től kezdődően legfeljebb három hónapos időtartamig tartsa fenn az arányos ideiglenes határellenőrzést a következő belső határokon:
               
                           —
                        
                        
                           Ausztria az osztrák–magyar és az osztrák–szlovén szárazföldi határon;
                        
                     
                           —
                        
                        
                           Németország a német–osztrák szárazföldi határon;
                        
                     
                           —
                        
                        
                           Dánia a Németországba kompjáratokat üzemeltető dán kikötőkben és a dán–német szárazföldi határon;
                        
                     
                           —
                        
                        
                           Svédország a déli és nyugati rendőrségi körzetben található svéd kikötőkben és az Öresund hídon;
                        
                     
                           —
                        
                        
                           Norvégia a Dániába, Németországba és Svédországba kompjáratokat üzemeltető norvég kikötőkben.
                        
                     
         
               2.
            
            
               Az említett ellenőrzéseknek az ezen ajánlás alapján történő további fenntartására vonatkozó döntést megelőzően az érintett tagállamoknak párbeszédet kell folytatniuk a megfelelő tagállammal (tagállamokkal) annak biztosítása érdekében, hogy csakis ott kerüljön sor belső határellenőrzésre, ahol az szükségesnek és arányosnak minősül. Emellett az érintett tagállamoknak a Schengeni határ-ellenőrzési kódex rendelkezéseivel összhangban biztosítaniuk kell, hogy a belső határellenőrzésre csak végső megoldásként kerüljön sor, ha más alternatív intézkedésekkel nem érhető el azonos eredmény, és kizárólag a belső határ azon szakaszain, ahol az ellenőrzés szükségesnek és arányosnak minősül. Az érintett tagállamoknak minderről megfelelően értesíteniük kell a többi tagállamot, az Európai Parlamentet és a Bizottságot.
            
         
               3.
            
            
               A határellenőrzést célzottan, folyamatosan frissített kockázatelemzésre és hírszerzési információkra alapozva kell végezni, hatályát, gyakoriságát, helyét és idejét pedig szigorúan a súlyos veszély kezeléséhez és a közrend, illetve a belső biztonság védelméhez szükséges mértékűre kell korlátozni. Az e végrehajtási határozat nyomán belső határellenőrzést végző tagállamoknak hetente felül kell vizsgálniuk az ellenőrzés szükségességét, gyakoriságát, helyét és idejét, az ellenőrzés intenzitását a szóban forgó veszély mértékéhez kell igazítaniuk, és az ellenőrzést adott esetben fokozatosan meg kell szüntetniük, valamint havonta késedelem nélkül jelentést kell tenniük a Bizottságnak és a Tanácsnak.
            
         
      Kelt Brüsszelben, 2017. február 7-én.
      
         
            a Tanács részéről
         
         
            az elnök
         
         L. GRECH
      
   
   
      (1)  HL L 77., 2016.3.23., 1. o.
   
   
      (2)  HL L 151., 2016.6.8., 8. o.
   
   
      (3)  Negyedik eredményjelentés az EU–Törökország nyilatkozat végrehajtásáról (COM(2016) 792).